33. ΑΠΟΦΑΣΗ ΥΠΟΥΡΓΟΥ ΤΟΥΡΙΣΜΟΥ Αριθ. 515847 της 15-21 Ιουν. 1995 (ΦΕΚ-Β-541) Χορήγηση αδειών κυκλοφορίας Δημοσίας Χρήσεως Ειδικών Συρμών Οχημάτων (Τουριστικών Τραίνων) Έχοντας υπόψη: 1.Το Νόμ. 1624/51 «περί ιδρύσεως και συστάσεως του ΕΟΤ», ως τροποποιηθείς ισχύει σήμερα. 2.Το Π.Δ. 459/93 (ΦΕΚ 193/Α/93) «Ανασύσταση του Υπουργείου Τουρισμού και καθορισμός των αρμοδιοτήτων του». 3.Τα άρθρ. 4, 5 και 13 του Νόμ. 711/77 «περί χορήγησης νέων αδειών κυκλοφορίας Δ.Χ. Τουριστικών Λεωφορείων». 4.Την υπ’ αριθ. 15463/1335/2.6.93 απόφαση Υπουργού Μεταφορών & Επικοινωνιών (ΦΕΚ 429/Β/93) με την οποία επιτρέπεται η κυκλοφορία ειδικών συρμών οχημάτων (Τουριστικών Τραίνων). 5.Την υπ’ αριθ. 512195/6.5.94 υπουργική απόφαση (ΦΕΚ 344/11.5.94) με την οποία επετράπη η χορήγηση αδειών κυκλοφορίας Δ.Χ. Ειδικών Συρμών Οχημάτων (Τουριστικών Τραίνων). 6.Το γεγονός ότι από τις διατάξεις της απόφασης αυτής δεν προκαλείται δαπάνη σε βάρος του νομικού προσώπου του ΕΟΤ. 7.Την ανάγκη ειδικότερου καθορισμού της έγκρισης χορήγησης αδειών κυκλοφορίας Ειδικών Συρμών Οχημάτων (Τουριστικά Τραίνα), σε επιχειρήσεις Τουριστικών Γραφείων, αποφασίζουμε: Για τον Δ.Χ. ειδικούς συρμούς οχημάτων (Τουριστικά Τραίνα) εφαρμόζονται οι διατάξεις που αφορούν τα Δ.Χ. Τουριστικά Λεωφορεία (Νόμ. 711/1977 ΦΕΚ-Α-284) στην έκταση που αυτές συμβαδίζουν με τον ειδικό χαρακτήρα των οχημάτων αυτών και με την τοπικά περιορισμένη χρήση τους. 2.Επιτρέπεται, κατά παρέκκλιση των διατάξεων της υπ’ αριθ. 543743/11.12.80 Υπουργικής απόφασης «περί αναστολής χορήγησης αδειών Δ.Χ. Τουριστικών λεωφορείων», η χορήγηση έγκρισης θέσης σε κυκλοφορία ειδικού συρμού οχημάτων (τουριστικού τραίνου) σε γραφεία Γενικού η Εσωτερικού Τουρισμού με απόφαση Γεν. Γραμματέα ΕΟΤ, εφαρμοζομένων αναλογικά των προϋποθέσεων, δικαιολογητικών και διαδικασίας των άρθρ. 4 και 5 του Νόμ. 711/77 και με την υποβολή των εξής προσθέτων δικαιολογητικών: α.Αντίγραφο του ειδικού σήματος λειτουργίας γραφείου Γενικού ή Εσωτερικού Τουρισμού. β.Αποδεικτικό φορολογικής ενημερότητας. γ.Παράβολο υπέρ ΕΟΤ ποσού δρχ. 500.000 πληρωτέο στο λογαριασμό 26180 Τράπεζας Ελλάδος κεντρικό. δ.Παράβολο υπέρ ΤΕΑΠΠΕΡΤ ποσού δρχ. 200.000 πληρωτέο στην Εμπορική Τράπεζα στον λογαριασμό 81772096. 3.Οι ειδικοί συρμοί οχημάτων (τουριστικά τραίνα) μεταβιβάζονται κατά παρέκκλιση της παρ. δ του άρθρ. 6 του Νόμ. 711/77 χωρίς χρονικούς περιορισμούς υπό τον όρο ότι θα περιέχονται κατά κυριότητα σε Γραφεία Γενικού ή Εσωτερικού Τουρισμού και Οργανισμούς Τοπικής Αυτοδιοίκησης. Στην περίπτωση αυτή χορηγείται, με απόφαση του Γεν. Γραμματέα ΕΟΤ, έγκριση μεταβίβασης της άδειας κυκλοφορίας του τουριστικού τραίνου επ’ ονόματι του αγοραστή, με την υποβολή των εξής δικαιολογητικών: α.Συμβόλαιο αγοραπωλησίας. β.Επικυρωμένο φωτοαντίγραφο της άδειας κυκλοφορίας. γ.Παράβολο υπέρ ΕΟΤ ποσού δρχ. 200.000 πληρωτέο στον λογ. 26180 Τράπεζας Ελλάδος Κεντρικό. δ.Παράβολο υπέρ ΤΕΑΠΠΕΡΤ ποσού 100.000 πληρωτέο στην Εμπορική Τράπεζα στον λογαριασμό 81772096. Μετά από κάθε έγκριση μεταβίβασης εκδίδεται από την οικεία Υπηρεσία Συγκοινωνιών νέα άδεια κυκλοφορίας επ’ ονόματι του αγοραστή. 4.Η χρήση των τουριστικών τραίνων περιορίζεται τοπικά στα όρια συγκεκριμένου ή συγκεκριμένων Δήμων ή Κοινοτήτων και η άδεια κυκλοφορίας αυτών χορηγείται εφόσον πληρούνται οι όροι και προϋποθέσεις της υπ’ αριθ. 15463/1335/2.6.93 απόφασης του Υπουργού Μεταφορών και Επικοινωνιών. 5.Η ισχύς της παρούσης αρχίζει από τη δημοσίευσή της στην Εφημερίδα της Κυβερνήσεως. 